CELEX: 52018PC0714
Language: el
Date: 2018-10-26
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ που επιτρέπει στις Κάτω Χώρες να εισαγάγουν ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.10.2018
            COM(2018) 714 final
            2018/0367(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            που επιτρέπει στις Κάτω Χώρες να εισαγάγουν ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (εφεξής: «οδηγία ΦΠΑ»
                  1
               ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 19 Ιουλίου 2018, οι Κάτω Χώρες ζήτησαν την άδεια να θεσπίσουν μέτρο παρέκκλισης από το άρθρο 285 της οδηγίας ΦΠΑ που θα επιτρέπει την απαλλαγή από τον ΦΠΑ των υποκείμενων στον φόρο με ετήσιο κύκλο εργασιών που δεν υπερβαίνει τα 25 000 EUR.
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολές της 9ης Αυγούστου 2018, σχετικά με την αίτηση που υπέβαλαν οι Κάτω Χώρες, εκτός από την Ισπανία και την Κύπρο, οι οποίες ενημερώθηκαν με επιστολές της 10ης Αυγούστου 2018. Με επιστολή της 13ης Αυγούστου 2018, η Επιτροπή γνωστοποίησε στις Κάτω Χώρες ότι διέθετε όλες τις απαραίτητες πληροφορίες για την εξέταση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να εφαρμόζουν ειδικά καθεστώτα για τις μικρές επιχειρήσεις, συμπεριλαμβανομένης της δυνατότητας να απαλλάσσουν από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει ένα ορισμένο όριο. Η εν λόγω απαλλαγή σημαίνει ότι ο υποκείμενος στον φόρο δεν οφείλει να χρεώνει ΦΠΑ για τις παραδόσεις ή παροχές που πραγματοποιεί και, επομένως, δεν έχει δικαίωμα έκπτωσης του ΦΠΑ επί των εισροών.
            
            
               Δυνάμει του άρθρου 285 της οδηγίας ΦΠΑ, τα κράτη μέλη τα οποία δεν έκαναν χρήση της δυνατότητας που προβλέπεται στο άρθρο 14 της δεύτερης οδηγίας 67/228/ΕΟΚ του Συμβουλίου
                  2
                μπορούν να απαλλάσσουν από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 5 000 EUR. Οι Κάτω Χώρες, οι οποίες συγκαταλέγονται μεταξύ των εν λόγω κρατών μελών, ζήτησαν να αυξήσουν, από την 1η Ιανουαρίου 2020, το όριο απαλλαγής από 5 000 EUR σε 25 000 EUR.
            
            
               Σύμφωνα με τις πληροφορίες που παρείχαν οι Κάτω Χώρες, το ισχύον σύστημά τους συνίσταται σε προοδευτικές μειώσεις για τους υποκείμενους στον φόρο οι οποίοι, σε ετήσια βάση και μετά την έκπτωση του φόρου επί των εισροών, είναι υπόχρεοι για την καταβολή ΦΠΑ ύψους το πολύ 1 883 EUR. Η διαδικασία για τη χορήγηση της προοδευτικής μείωσης φόρου είναι περίπλοκη και με υψηλό ποσοστό σφαλμάτων. Λόγω του ταχέως αυξανόμενου αριθμού μικρών επιχειρήσεων στις Κάτω Χώρες, το λειτουργικό κόστος για τις ολλανδικές φορολογικές αρχές και ο διοικητικός φόρτος για τις επιχειρήσεις αυξάνονται, ενώ το οικονομικό διακύβευμα παραμένει χαμηλό. Κατά συνέπεια, οι Κάτω Χώρες επιθυμούν να εκσυγχρονίσουν το σύστημά τους με τη θέσπιση προαιρετικού καθεστώς απαλλαγής από τον ΦΠΑ συνδεόμενου με τον κύκλο εργασιών, με όριο απαλλαγής ύψους 25 000 EUR. Με το μέτρο αυτό θα μειωθούν οι υποχρεώσεις όσον αφορά τον ΦΠΑ για τις μικρές επιχειρήσεις και θα απλουστευθεί η είσπραξη του ΦΠΑ για τις φορολογικές αρχές.  
            
            
               Οι Κάτω Χώρες επισημαίνουν επίσης ότι το εν λόγω μέτρο συνάδει με το πεδίο εφαρμογής της πρότασης οδηγίας σχετικά με το ειδικό καθεστώς μικρών επιχειρήσεων, η οποία δημοσιεύθηκε από την Ευρωπαϊκή Επιτροπή στις 18 Ιανουαρίου 2018
                  3
               . 
            
            
               Προτείνεται, συνεπώς, να επιτραπεί στις Κάτω Χώρες να αυξήσουν το όριο απαλλαγής για τις ΜΜΕ από 5 000 EUR σε 25 000 EUR έως τις 31 Δεκεμβρίου 2022 ή έως την ημερομηνία από την οποία τα κράτη μέλη οφείλουν να εφαρμόσουν τυχόν εθνικές διατάξεις τις οποίες υποχρεούνται να θεσπίσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ, τα οποία διέπουν το ειδικό καθεστώς για τις μικρές επιχειρήσεις.
            
            
               •Συνέπεια με τις ισχύουσες διατάξεις στον τομέα πολιτικής
            
            
               Ανάλογες παρεκκλίσεις έχουν εγκριθεί και για άλλα κράτη μέλη. Για το Λουξεμβούργο
                  4
                εγκρίθηκε όριο 30 000 EUR, για την Πολωνία
                  5
                και την Εσθονία
                  6
                40 000 EUR, για την Ιταλία
                  7
                65 000 EUR, για την Κροατία
                  8
                45 000 EUR, για τη Λετονία
                  9
                40 000 EUR και για τη Ρουμανία
                  10
                88 500 EUR. 
            
            
               Οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο διάστημα, ώστε να είναι δυνατή η αξιολόγηση των αποτελεσμάτων τους. Επιπλέον, οι διατάξεις των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις τελούν επί του παρόντος υπό επανεξέταση. Όπως είχε ανακοινωθεί στο σχέδιο δράσης για τον ΦΠΑ
                  11
               , καθώς και στο πρόγραμμα εργασίας της Επιτροπής για το 2017
                  12
               , παρουσιάστηκε πρόσφατα η πρόταση της Επιτροπής σχετικά με το καθεστώς για τις ΜΜΕ.
            
            
               •Συνέπεια με άλλες πολιτικές της Ένωσης
            
            
               Το μέτρο συνάδει με τους στόχους της Ένωσης για τις μικρές επιχειρήσεις, όπως καθορίζονται στην ανακοίνωση της Επιτροπής «Προτεραιότητα στις μικρές επιχειρήσεις – Μια “Small Business Act” για την Ευρώπη»
                  13
                η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Άρθρο 395 της οδηγίας ΦΠΑ. 
            
         
         
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται σε κράτος μέλος κατόπιν αίτησής του και ουδόλως συνιστά υποχρέωση. 
               
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση προς όφελος των μικρών επιχειρήσεων και της φορολογικής διοίκησης.
            
            
               •Επιλογή της νομικής πράξης
            
            
               Προτεινόμενη νομική πράξη: εκτελεστική απόφαση του Συμβουλίου.
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τις κοινές διατάξεις περί ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα έπειτα από πρόταση της Επιτροπής. Καταλληλότερη νομική πράξη είναι η εκτελεστική απόφαση του Συμβουλίου, διότι μπορεί να απευθύνεται σε μεμονωμένο κράτος μέλος.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτηση των Κάτω Χωρών και αφορά μόνο το εν λόγω κράτος μέλος.
               
            
            
               •Συλλογή και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               •Εκτίμηση επιπτώσεων
            
            
               
                  Με την πρόταση εκτελεστικής απόφασης του Συμβουλίου επιτρέπεται στις Κάτω Χώρες να απαλλάσσουν από τον ΦΠΑ, από την 1η Ιανουαρίου 2020, τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 25 000 EUR. Οι υποκείμενοι στον φόρο των οποίων ο ετήσιος κύκλος εργασιών δεν υπερβαίνει το όριο απαλλάσσονται από πολλές από τις γενικές υποχρεώσεις όσον αφορά τον ΦΠΑ, ενώ και ο διοικητικός τους φόρτος θα μειωθεί επίσης ως αποτέλεσμα αυτού του μέτρου. Επίσης, με το μέτρο αυτό απλουστεύεται η είσπραξη του φόρου για τις φορολογικές αρχές των Κάτω Χωρών.
               
            
            
               Σύμφωνα με τις Κάτω Χώρες, η θέσπιση του ορίου των 25 000 EUR δεν θα έχει σημαντικές επιπτώσεις στα συνολικά φορολογικά έσοδα κατά το στάδιο της τελικής κατανάλωσης. Το όριο απαλλαγής αναμένεται να χρησιμοποιηθεί από το 9 % περίπου των φορολογουμένων, γεγονός που αντιστοιχεί σε επιπτώσεις της τάξης του 0,09 % στον κρατικό προϋπολογισμό.  
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει επιπτώσεις στον προϋπολογισμό της ΕΕ, διότι οι Κάτω Χώρες θα προβούν σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, Eυρατόμ) αριθ. 1553/89 του Συμβουλίου.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
         
         
            
               Η πρόταση περιορίζεται χρονικά. 
            
            
               2018/0367 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               που επιτρέπει στις Κάτω Χώρες να εισαγάγουν ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  14
               , και ιδίως το άρθρο 395 παράγραφος 1 πρώτο εδάφιο,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 285 πρώτο εδάφιο της οδηγίας 2006/112/ΕΚ, τα κράτη μέλη τα οποία δεν έκαναν χρήση της δυνατότητας που προβλέπεται στο άρθρο 14 της οδηγίας 67/228/ΕΟΚ του Συμβουλίου
                  15
               , μπορούν να απαλλάσσουν από τον φόρο προστιθέμενης αξίας (ΦΠΑ) τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ποσό των 5 000 EUR. 
            
            
               (2)Με επιστολή που πρωτοκολλήθηκε στην Επιτροπή στις 19 Ιουλίου 2018, οι Κάτω Χώρες ζήτησαν την άδεια να εισαγάγουν ειδικό μέτρο παρέκκλισης από το άρθρο 285 της οδηγίας 2006/112/ΕΚ προκειμένου να εφαρμόσουν όριο απαλλαγής ύψους 25 000 EUR. Μέσω αυτού του ειδικού μέτρου, οι υποκείμενοι στον φόρο των οποίων ο ετήσιος κύκλος εργασιών δεν υπερβαίνει τα 25 000 EUR θα απαλλάσσονται από ορισμένες ή από όλες τις υποχρεώσεις όσον αφορά τον ΦΠΑ, οι οποίες αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ.
            
            
               (3)Ο καθορισμός υψηλότερου ορίου για το ειδικό καθεστώς των μικρών επιχειρήσεων, που προβλέπεται στα άρθρα 281 έως 294 της οδηγίας 2006/112/ΕΚ, αποτελεί μέτρο απλούστευσης διότι μπορεί να μειώσει σημαντικά τις υποχρεώσεις των μικρών επιχειρήσεων όσον αφορά τον ΦΠΑ. Το ειδικό καθεστώς είναι προαιρετικό για τους υποκείμενους στον φόρο.
            
            
               (4)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολές της 9ης Αυγούστου 2018, σχετικά με την αίτηση που υπέβαλαν οι Κάτω Χώρες, με εξαίρεση την Ισπανία και την Κύπρο, οι οποίες ενημερώθηκαν με επιστολές της 10ης Αυγούστου 2018. Με επιστολή της 13ης Αυγούστου 2018, η Επιτροπή γνωστοποίησε στις Κάτω Χώρες ότι διέθετε όλες τις απαραίτητες πληροφορίες για την εξέταση του αιτήματος.
            
            
               (5)Η ζητούμενη παρέκκλιση συνάδει με τους στόχους πολιτικής της ανακοίνωσης της Επιτροπής «Προτεραιότητα στις μικρές επιχειρήσεις - Μια “Small Business Act” για την Ευρώπη»
                  16
               .
            
            
               (6)Δεδομένου ότι οι Κάτω Χώρες προσδοκούν ότι η αύξηση του ορίου θα έχει ως αποτέλεσμα τη μείωση των υποχρεώσεων όσον αφορά τον ΦΠΑ και, ως εκ τούτου, τη μείωση του διοικητικού φόρτου και του κόστους συμμόρφωσης για τις μικρές επιχειρήσεις, θα πρέπει να επιτραπεί στις Κάτω Χώρες να εφαρμόσουν το ειδικό μέτρο για περιορισμένο χρονικό διάστημα, έως τις 31 Δεκεμβρίου 2022. Το ειδικό καθεστώς για τις μικρές επιχειρήσεις είναι προαιρετικό, επομένως οι υποκείμενοι στον φόρο θα εξακολουθούν να έχουν τη δυνατότητα να επιλέξουν το κανονικό καθεστώς ΦΠΑ. 
            
            
               (7)Δεδομένου ότι τα άρθρα 281 έως 294 της οδηγίας 2006/112/ΕΚ που διέπουν το ειδικό καθεστώς για τις μικρές επιχειρήσεις υπόκεινται σε επανεξέταση, είναι πιθανό να τεθεί σε ισχύ οδηγία που τροποποιεί τα άρθρα αυτά και καθορίζει ημερομηνία από την οποία τα κράτη μέλη οφείλουν να εφαρμόζουν τις εθνικές διατάξεις, πριν από την εκπνοή της περιόδου ισχύος της παρέκκλισης στις 31 Δεκεμβρίου 2022. Αν συμβεί αυτό, η παρούσα απόφαση θα πρέπει να παύσει να ισχύει.
            
            
               (8)Με βάση τις πληροφορίες που διαβίβασαν οι Κάτω Χώρες, η αύξηση του ορίου θα έχει αμελητέα μόνο επίπτωση στο συνολικό ποσό των φορολογικών εσόδων των Κάτω Χωρών που εισπράττονται στο τελικό στάδιο της κατανάλωσης.
            
            
               (9)Η παρέκκλιση δεν θα έχει καμία επίπτωση στους ιδίους πόρους της Ένωσης που προέρχονται από τον φόρο προστιθέμενης αξίας, διότι οι Κάτω Χώρες θα προβούν σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου
                  17
               ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
         
         
            
               Άρθρο 1
            
            
               Κατά παρέκκλιση από το άρθρο 285 της οδηγίας 2006/112/ΕΚ, επιτρέπεται στις Κάτω Χώρες να απαλλάσσουν από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 25 000 EUR. 
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2020 έως την πρώτη χρονικά από τις ακόλουθες δύο ημερομηνίες:
            
            
               α)
                     την 31η Δεκεμβρίου 2022,
            
            
               β)
                     την ημερομηνία από την οποία τα κράτη μέλη οφείλουν να εφαρμόσουν εθνικές διατάξεις τις οποίες υποχρεούνται να θεσπίσουν στην περίπτωση που θα εκδοθεί οδηγία για την τροποποίηση των άρθρων 281 έως 294 της οδηγίας 2006/112/ΕΚ, τα οποία διέπουν το ειδικό καθεστώς για τις μικρές επιχειρήσεις.
            
            
               Άρθρο 3
            
            
               H παρούσα απόφαση απευθύνεται στο Βασίλειο των Κάτω Χωρών.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Δεύτερη οδηγία 67/228/ΕΟΚ του Συμβουλίου, της 11ης Απριλίου 1967, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — διάρθρωση και κανόνες εφαρμογής του κοινού συστήματος φόρου προστιθεμένης αξίας (ΕΕ 71 της 14.4.1967, σ. 1303/67).
               
               
                  
                     (3)
                  
                        Πρόταση οδηγίας του Συμβουλίου για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς μικρών επιχειρήσεων, 18.1.2018, COM(2018) 21 final.
               
               
                  
                     (4)
                  
                        Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 47 της 24.2.2017, σ. 7). 
               
               
                  
                     (5)
                  
                        Εκτελεστική απόφαση (ΕΕ) 2016/2090 του Συμβουλίου, της 21ης Νοεμβρίου 2016, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 324 της 30.11.2016, σ. 7).
               
               
                  
                     (6)
                  
                        Εκτελεστική απόφαση (ΕΕ) 2017/563 του Συμβουλίου, της 21ης Μαρτίου 2017, που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 80 της 25.3.2017, σ. 33).
               
               
                  
                     (7)
                  
                        Εκτελεστική απόφαση (ΕΕ) 2016/1988 του Συμβουλίου, της 8ης Νοεμβρίου 2016, για την τροποποίηση της εκτελεστικής απόφασης 2013/678/ΕΕ που επιτρέπει στην Ιταλική Δημοκρατία να συνεχίσει να εφαρμόζει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 306 της 15.11.2016, σ. 11).
               
               
                  
                     (8)
                  
                        Εκτελεστική απόφαση (ΕΕ) 2017/1768 του Συμβουλίου, της 25ης Σεπτεμβρίου 2017, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 250 της 28.9.2017, σ. 71).
               
               
                  
                     (9)
                  
                        Εκτελεστική απόφαση (ΕΕ) 2017/2408 του Συμβουλίου, της 18ης Δεκεμβρίου 2017, που επιτρέπει στη Δημοκρατία της Λετονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 342 της 21.12.2017, σ. 8).
               
               
                  
                     (10)
                  
                        Εκτελεστική απόφαση (ΕΕ) 2017/1855 του Συμβουλίου, της 10ης Οκτωβρίου 2017, με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 19).
               
               
                  
                     (11)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ - Προς έναν ενιαίο χώρο ΦΠΑ στην ΕΕ - Η ώρα των αποφάσεων, Βρυξέλλες, 7.4.2016, COM(2016)148 final.
               
               
                  
                     (12)
                  
                        Πρόγραμμα εργασίας της Επιτροπής 2017 - Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, Στρασβούργο, 25.10.2016, COM(2016)710 final.
               
               
                  
                     (13)
                  
                        Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών - Προτεραιότητα στις Μικρές Επιχειρήσεις - Μια «Small Business Act» για την Ευρώπη, Βρυξέλλες, 25.6.2008, COM(2008)394 τελικό.
               
               
                  
                     (14)
                  
                        ΕΕ L 347 της 11.12.2006, σ. 1.
               
               
                  
                     (15)
                  
                        Δεύτερη οδηγία 67/228/ΕΟΚ του Συμβουλίου, της 11ης Απριλίου 1967, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — διάρθρωση και κανόνες εφαρμογής του κοινού συστήματος φόρου προστιθεμένης αξίας (ΕΕ 71 της 14.4.1967, σ. 1303/67).
               
               
                  
                     (16)
                  
                        Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών - Προτεραιότητα στις μικρές επιχειρήσεις – Μια «Small Business Act» για την Ευρώπη, COM(2008) 394 τελικό της 25ης Ιουνίου 2008. 
               
               
                  
                     (17)
                  
                        Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (ΕΕ L 155 της 7.6.1989, σ. 9).